নারী উন্নয়ন নীতিমালা পরিপূর্ণভাবে বাস্তবায়নের দাবি নিয়ে গত ১০ এপ্রিল মহিলা পরিষদের ৪১তম প্রতিষ্ঠাবার্ষিকী পালন  করা হয়। পরিষদের সভাপতি আয়শা খানমের সভাপতিত্বে অনুষ্ঠানের বিশেষ অতিথি ছিলেন বিশিষ্ট অর্থনীতিবীদ অধ্যাপক রেহমান সোবাহান এবং জাহাঙ্গীরনগর বিশ্ববিদ্যালয়ের শিক্ষক ও নারী আন্দোলনের সংগঠক আইনুন নাহার। দীপ্ত হোক শতাব্দীর নারী আন্দোলনের ধারা, অমীত তেজে বলীয়ান হোক মানব প্রগতির সংগ্রাম এই স্লোগান নিয়ে সম্মাননা প্রদান ও সাংস্কৃতিক অনুষ্ঠান পালনের মধ্যে দিয়ে প্রতিষ্ঠাবার্ষিকী পালন করা হয়। সমাজের বিভিন্ন ক্ষেত্রে অবদানের জন্য ১০ জন কৃতী নারী ও সংগঠনের প্রতিষ্ঠালগ্ন থেকে কেন্দ্রীয় ও শাখা পর্যায়ে বিশেষ ভূমিকা রাখার জন্য  ৯০ জন সংগঠককে বিশেষ পুরষ্কার দেয়া হয়। বিশেষ অতিথির বক্তব্যে রেহমান সোবহান বলেন বাংলাদেশের বৈদেশিক মুদ্রা অর্জনের ক্ষেত্রে গার্মেন্টস শিল্পে আধিকাংশ নারী শ্রমিকরা কাজ করছে এবং জাতি উন্নয়নে ভূমিকা রাখছে। এই বিপ্লবে যারা ভূমিকা রাখছে তাদের অধিকার কখনই দেখা হচ্ছে না। তাই তিনি মনে করেন গার্মেন্টস সেক্টরে নারী শ্রমিকদের গার্মেন্টস ইন্ডাস্ট্রির শতকরা ৩০ ভাগের মালিকানা প্রদানের দাবী তোলা যায়। তিনি স্বপ্ন দেখেন আগামী ২০ বছরের মধ্যে ৫০ শতাংশ নারীর কাছে পুঁজি ও মালিকানা এবং সংসদে ৫০ শতাংশ আসনে থাকবে নারীরা। সভাপতি  আয়শা খানম নারী উন্নয়ন নীতিমালা বাস্তবায়নের দাবী জানিয়ে বলেন এমন কোনো নারী নেই যারা নীতিটি পড়লে এর বিরোধিতা করবে। তাই নানা দিক থেকে বাধার সম্মুখীন হলেও এই নীতিকে বাস্তবায়ন করতে হবে। নারী আন্দোলন সংগঠক আইনুন নাহার, সংগঠনের সম্পাদক মালেকা বানু প্রমুখ বক্তব্য রাখেন। বক্তব্যে আইনুন নাহার বলেন নারীরা নানা আন্দোলন সংগ্রামের মধ্যে দিয়ে সমাজে যেসব অধিকার অর্জন করেছে তা রক্ষার ব্যাপারে তাদের আরও সচেষ্ট হতে হবে। নিজ অধিকার আদায়ে নারীদের আরও প্রত্যয়ী হতে হবে। সমাজের বিভিন্ন ক্ষেত্রে বিশেষ অবদানের জন্য যে ১০ জন নারীকে  বিশেষ সম্মাননা দেওয়া হয়। তারা হলেন হালিমা খাতুন, প্রয়াত মমতাজ বেগম, রওশন আরা বাচ্চু, প্রয়াত ডা: নীলিমা ইব্রাহীম, ফেরদৌসী প্রিয়ভাষিণী, প্রয়াত সালমা সোবহান, রাবেয়া খাতুন, প্রয়াত সুলতানা জামান, কুমুদিনী হাজং, জ্যোতিপ্রভা লারমা। নারীর মানবাধিকার প্রতিষ্ঠার আন্দোলনে মহিলা পরিষদের অভিযাত্রায় প্রত্যয়ী ও প্রেরণামূলক ভূমিকার জন্য সংগঠনের প্রতিষ্ঠাতা কবি সুফিয়া কামাল, মনোরমা বসু, জাহানারা ইমাম, সভাপতি হেনা দাস, মালেকা বেগম, সেলিনা খালেক, রেবেকা মহিউদ্দিন, সেলিনা খালেক, ফওজিয়া মোসলেম, সেলিনা বানু, নূরজাহান  মুরশীদ, উম্মে হানী খানম সহ ৯০ জন নারীকে সম্মাননা প্রদান করা হয়। -সামিহা সুলতানা অনন্যা